நெம்மேலிச் சதுப்புநிலம்

நெம்மேலிச் சதுப்புநிலம் (chennai great salt lake) என்பது தமிழ்நாட்டின் நெம்மேலியில் உள்ள ஒரு சதுப்புநிலம் ஆகும். இது சென்னைக்குத் தெற்கே, கிழக்கு கடற்கரை சாலையில் கேளம்பாக்கத்திற்கும் மாமல்லபுரத்திற்கும் இடையில், வங்காள விரிகுடாவிலிருந்து சுமார் 800 மீட்டர் தொலைவில் அமைந்துள்ளது. நன்னீரும் கடல்நீரும் இணையும் ஒரு தனித்துவமான சூழலியல் பகுதியான இந்தச் சதுப்புநிலம் 5,000 ஏக்கருக்கும் கூடுதலான பரப்பளவில் அமைந்துள்ளது. இதன் வடக்குப் பகுதியில் முட்டுக்காடு கழிமுகமும், தெற்கே கேகிலமேடு கழிமுகமும் அமைந்துள்ளன.

 புவியியல் 
நெம்மேலிச் சதுப்புநில நீர்பிடிப்புப் பகுதியில் 20 காப்புக் காடுகளும், சங்கிலித் தொடர் போன்று ஏறக்குறைய 69 ஏரிகள் உட்பட, 121 நீர்நிலைகளும் உள்ளன. இதன் நீர்பிடிப்புப் பகுதியில் இருந்து வரும் நீரானது நெம்மேலியை அடையும்போது கடற்கரையோரம் உள்ள மணல் மேடுகளால் தடுக்கப்படு இந்த சதுப்புநிலம் உருவாகியுள்ளது. கடல் அலைகள் உயரும் காலத்தில், உப்புநீர் இதன் உள்ளே புகுந்து உவர் நிலமாக மாற்றுகிறது. இங்கு ஆழம் குறைந்த நீர்நிலை, சதுப்பு நிலம், பெரிய புல்வெளி, மண் திட்டுகள், கைவிடப்பட்ட உப்பளங்கள், வறண்ட நிலப்பகுதி, நன்னீர்-உவர்நீர் பகுதி என பல உயிர் வாழிடப்பகுதிகளைக் கொண்டுள்ளது. 

 சூழலியல் 
இந்தச் சதுப்பு நிலம் தமிழ்நாட்டின் மிக முக்கியமான பறவைகள் வாழிடமாக உள்ளது. பறவைகள் வலசை போகும் காலத்தில் இங்கு 45,000 இக்கும் மேற்பட்ட பறவைகளை இங்கு காணலாம். இங்கு 199 வகைப் பறவைகள் பதிவு செய்யபட்டுள்ளன. அவற்றில் 15 அருகிவரும் உயிரினங்களும் அடங்கும். மேலும் இங்கு உள்ளூர் பறவை இனங்களும் இனப்பெருக்கம் செய்கின்றன. இப்பகுதியில் 233 தாவர இனங்கள் காணப்படுவதாகக் சுற்றுச்சீழல் மதிப்பீட்டு அறிக்கைத் தெரிவிக்கிறது. குறிப்பாக பூச்சி உண்ணும் தாவரமான அழுகண்ணி (drosera sp.) இங்கு உள்ளது கண்டறியப்பட்டுள்ளது.

 மாமல்லன் நீர்தேக்கம் 
இந்த சதுப்புநிலப் பகுதியில் மாமல்லன் நீர்தேக்கம் என்ற பெயரிலான ஒரு நீர்தேக்கத்தைக் கட்டும் திட்டத்தை தமிழ்நாடு அரசு துவங்கியுள்ளது ஒரு சூழலியில் சர்ச்சையை ஏற்படுத்தியுள்ளது. இறால் இனப்பெருக்கச் சூழல் கொண்ட இப்பகுதியை நன்னீர் தேக்கமாக மாற்றினால் அது தன் தன் தன்மையை இழக்கும். மேலும் பல உயிரினங்களின் வாழிடம் அழிந்து, உயிர்ப்பன்மையை மிகக் கடுமையாக பாதிக்கும். இறால் வளம் பாதிக்கப்படுவதால் உள்ளூர் மீனவர்களின் வாழ்வாதாரமும் கடுமையாக பாதிக்கப்படும் என்ற சர்ச்சைகள் இதனால் எழுந்துள்ளன.

 மேற்கோள்கள் 

பகுப்பு:தமிழ்நாட்டின் பறவை புகலிடங்கள்
பகுப்பு:இந்தியாவில் உள்ள சதுப்பு நிலங்கள்